medieval-data/medieval-letters huggingface dataset:
CDXXXI.  Ad G. rectorem et Boloniensem populum.--Ut habitatores S. Cassiani et R [udolphum] episcopum Imolensem ab Imolensium injuriis defendant.   (Anno 1151, Mart. 3.) [SAVIOLI,  Ann. Bonon.,  Append., I, II, 224.]
Author: Eugenius III

EUGENIUS episcopus, servus servorum Dei, dilectis filiis G. rectori et Bononiensi populo, salutem et apostolicam benedictionem.

Praedecessorum vestrorum antiquam et legalem constantiam multi diversarum gentium qui apud vos morari consueverunt manifestis rerum experimentis plenius agnoverunt, quos eorum nominis gloriosa fama est per diversa mundi climata nuntiata et longe lateque diffusa. Vos igitur si eorum gloriam habere et retinere optatis, oportet vos ipsorum vestigia firmiter imitari et ad eos qui se vestrae defensioni committunt, more paterno donec optatum finem habeant virtutis perseverantiam retinere. Non enim coepisse bonum sed perfecisse virtutis est. Homines siquidem de Sancto Cassiano qui in vobis post Deum suam fiduciam posuerunt, qualiter sunt dispersi, quam miserabiliter afflicti, eorum calamitas patefacit et vestra discretio recognoscit. Quamvis autem quidam illorum de Sancto Cassiano cum Imolensibus forte tribulationibus pressi vel nequitia aliorum seducti convenerint, tamen, si vos alios qui semper de patrocinio vestro confidunt adjuvare et taedio affecti a vestro proposito desistatis, gloriam profecto amittitis, et inutilis labor vester omnino existit. Ut igitur vestrae fatigationes atque sudores laetum finem, auctore Domino, consequantur, et praedictorum Imolensium malitia et iniquitas retundatur, per praesentia vobis scripta praecipiendo mandamus quatenus lapsa erigere, dispersa colligere satagatis. Et ut locus idem reparari, et homines ibi congregari possint, diligenti studio mora postposita intendatis et contra sacrilegos ipsos, tanquam strenui bellatores utiliter accingamini. Venerabili etiam fratri nostro R. episcopo tam in custodia Bagnariae et aliorum custodia, quae ei atque comitibus adhuc residua sunt, ita opem et consilium efficaciter tribuatis, ut benedictionem omnipotentis Domini consequamini et beati Petri et nostra gratia semper inveniamini digniores. Datum Ferentini, V Non. Martii.
CDXXXII.  Privilegium pro Ecclesia Bellovacensi.   (Anno 1151, Mart. 7.) [  Gall. Christ.  nov., X, Instr. 259.]
Author: Eugenius III

EUGENIUS episcopus, servus servorum Dei, venerabili fratri HENRICO Belvacensi episc., ejusque successoribus canonice substituendis, in perpetuum, etc.

Venerabilis in Christo frater Henrice episcope, tuis justis postulationibus clementer annuimus, et Beati Petri Belvacensis ecclesiam, cui Deo auctore praeesse dignosceris, sub ipsius apostolorum principis et nostra protectione suscipimus; statuentes, etc. ut firma tibi tuisque successorihus illibata permaneant. In quibus haec propriis duximus exprimenda vocabulis: Abbatiam S. Symphoriani, S. Luciani, S. Quintini, S. Geremari de Flaiaco, S. Mariae de Britolio, S Martini de Ruricurte, S. Pauli, ecclesiam S. Bartholomaei, S. Michaelis, S. Laurentii, Sanctae Mariae, et ecclesiam de Monthatere cum omnibus pertinentiis; praeterea civitatem, comitatum, theloneum, foragium et praeposituram ipsius civitatis, culturam quoque et molendina, et terram de Maresco cum adjacente silva et justitiis suis et pertinentiis suis; Hosdingum cum omnibus appendiciis suis; Lavercinum, Castanetum, Buriacum, Serronem, S. Justum Bertacurt, et Congel cum omnibus pertinentiis suis. Quidquid insuper libertatis seu immunitatis vel juris possessionis ab illustribus Francorum regibus vel aliis principibus eidem ecclesiae pia devotione et rationabili providentia concessum est, tibi tuisque successoribus nihilominus confirmamus. Sancimus autem ut quidquid a defuncto episcopo vel ab aliis de rebus ipsius usque modo illicite alienatum est, viribus omnino careat et irritum revocetur. Prohibemus quoque ut mensam episcopi vel custodiam granarii et cellarii nullus haereditario jure possidere praesumat. Decernimus ergo, etc. Ego Eugenius Catholicae Ecclesiae episcopus. Ego Hubaldus presbyter cardinalis ecclesiae Sanctae Praxedis. Ego Nicolaus cardinalis presbyter ecclesiae Sancti Cyriaci. Ego Albertus presbyter cardinalis ecclesiae S. Anastasiae, etc. Datum Ferentini, per manum Bosonis, sanctae Romanae Ecclesiae scriptoris, Nonis Martii, Incarnationis Dominicae anno 1150, pontificatus vero domni Eugenii III papae anno VII.
CDXXXIII.  Ad Henricum Belvacensem episcopum.--Respondet ad litteras Henrici quibus petebat absolvi ab onere episcopalis dignitatis, cujus petitionem nec Eugenius, nec qui illi, post Anastasium IV, successit Adrianus IV admittere voluerunt.   (Anno 1151, Mart. 8.) [MARTEN.,  Ampl. Coll.,  II, 635.]
Author: Eugenius III

EUGENIUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Ut repsonsum super eo, quod a nobis post discessum tuum primum petisti, secrete suscipias, propria manu quas legis litteras scripsimus. Noverit itaque tuae fraternitatis sincera dilectio, quia nec in camera nostra, quando a nobis licentiam suscepisti, nec alio loco vel tempore cum de tua illa singulari et sec eta petitione nobis locutus fuisti, tibi assensum dedimus. Non ergo super nostris responsis in hac parte in corde tuo scrupulum teneas, sed illa intentione ad praesens seposita, reditum tuum ad ecclesiam tibi a Deo commissam accelera, et ad lucrum animarum cleri et populi, cujus curam, Domino favente, semel suscepisti, sollicite, prudenter et viriliter elabora. Valeas in Domino semper, charissime frater. Data Ferentini, VIII Id. Martii.
CDXXXIV.  Ad Hugonem Rothomagensem archiepiscopum.--Pro Hugone de Gornaco.   (Anno 1151, Mart. 10.) [  Ibid.  ]
Author: Eugenius III

EUGENIUS episcopus, servus servorum Dei, venerabili fratri HUGONI Rothomagensi archiepiscopo, salutem et apostolicam benedictionem.

Venerabilis fratris nostri Henrici Belvacensis episcopi relatio nos instruxit, quod Hugo de Gornaco, parochianus tuus, cuidam civi Burgensi, Erquerico nomine, LXXII libras Belvacenses et duas marcas argenti ab eo praestito juramento accipiens, mentita fide reddere contradicit. Quocirca per praesentia scripta fraternitati tuae mandamus, quatenus, si dicta ejus super hoc veritate nituntur, praedictum Hugonem districte commoneas ut ipsam pecuniam praefato Gornaco sine contradictione restituat. Si vero admonitioni tuae obedire neglexerit, ecclesiastica eum districtione ita cohibeas, ut non debeat exinde ad aures nostras pro justitiae defectu querela perferri. Data Ferentini, VI Idus Martii.
CDXXXV.  Ad Henricum Belvacensem episcopum.--Episcopalis muneris deponendi licentiam denegat.   (Anno 1151, Mart. 11.) [  Ibid.,  636.]
Author: Eugenius III

EUGENIUS, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Si semper quoties tuae fraternitati loquimur vel scribimus, tibi scrupulus generatur, aut tu desinas dubitare, aut nos a locutione vel scriptura necesse habemus cessare; sit ergo tuae charitati sine dubitatione certitudo, quia quam quaeris ab episcopatu absolutionem, ad praesens nequaquam concedimus. Valeas in Christo, charissime frater, et ut incoeptum reditum prospere perficias, Dominum attentius exoramus. Data Ferent., V Idus Martii.
CDXXXVIII.  Bulla pro Theobaldo abbate Sancti Carauni.   (Anno 1151, Mart. 20.) [  Gall. Christ.,  nov. VIII, Instr., 334.]
Author: Eugenius III

EUGENIUS episcopus, servus servorum Dei, dilectis filiis THEOBALDO abbati S. Carauni, ejusque fratribus, tam praesentibus quam futuris, canonicam vitam professis, in perpetuum.

Quoniam sine observantia sacrae religionis, nec ecclesiastici corporis membra in charitatis unione consistunt, nec gratus Deo famulatus impenditur, religiosis locis instituendis et institutis conservandis omnimodam diligentiam adhibere nos convenit, et ne a pravis hominibus ausu temerario conquassetur, apostolicae auctoritatis privilegio communire. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub B. Petri et nostra protectione suscipimus, et praesentis scripti patrocinio communimus. Imprimis siquidem statuentes ut ordo canonicus, qui secundum Dei timorem et beati Augustini Regulam per studium et providentiam venerabilis fratris nostri Gosleni Carnotensis episcopi in eodem loco, auctore Domino, constitutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant; In quibus haec propriis duximus exprimenda vocabulis: Integros redditus praebendarum et praepositurae quas in ecclesia vestra canonici saeculares temporibus praefati fratris nostri Gosleni et praedecessoris ejus bonae memoriae Gaufridi Carnotensium episcoporum juste tenuisse noscuntur, ab eodem fratre nostro Gosleno usibus et necessitatibus vestris rationabili providentia deputatis, et ecclesiam de Dordan cum appendiciis suis. Obeunte vero te, dilecte in Domino fili Theobalde, nunc ejusdem loci abbate, vel tuorum quolibet successorum, nullus ibi qualibet subreptionis astutia, seu violentia praeponatur, nisi quem fratres communi consilio, vel fratrum pars consilii sanioris secundum Dei timorem et beati Augustini Regulam providerint eligendum. Electus autem Carnotensi episcopo praesentetur, abbatiam ab eo et benedictionis gratiam recepturus. Adjicimus etiam ut quia tanquam noviter in religione plantatis majorum suffragium vobis est omnimodis opportunum ad consilium et auxilium Carnotensis episcopi pro succrescentibus vobis negotiis devotione debita recurratis, et ejus tanquam patris et fundatoris vestri praesidium in opportunitatibus humiliter requirentes, sine ipsius conscientia et consilio possessiones Ecclesiae nec permutare, nec vendere, nec alienare ullo modo debeatis. Decernimus ergo ut nulli omnino hominum, etc. Ego Eugenius Catholicae Ecclesiae episcopus. Datum Ferentini, per manum Bosonis sanctae Romanae Ecclesiae scriptoris, XIII Kalendas Aprilis, indictione XIV, Incarnationis Domini anno 1150, pontificatus vero D. Eugenii papae III anno septimo.

Notes: ( Sequuntur
plures cardinales. )
CDXL.  Bulla pro monasterio S. Quirici de Rosis.   (Anno 1151, Mart. 30.) [MITARELLI,  Ann. Camald.  III, p. 454.]
Author: Eugenius III

EUGENIUS episcopus, servus servorum Dei, dilectis filiis ANTONIO priori monasterii Sancti Quirici de Rosis, ejusque fratribus tam praesentibus quam futuris, monasticam vitam professis, in perpetuum.

Quoties illud a nobis petitur, quod religioni et honestati convenire dignoscitur, animo nos decet libenti concedere et petentium desideriis congruum impertiri suffragium. Quapropter, dilecti in Domino filii, vestris justis postulationibus clementer annuimus et praefatum Beati Quirici monasterium, cui divino mancipati estis obsequio, sub beati Petri e nostra protectione suscipimus et praesentis scripti privilegio communimus; statuentes ut quascunque possessiones, quaecunque bona impraesentiarum juste et canonice possidetis, aut in futurum, rationabilibus modis, praestante Domino, poteritis adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis; Ecclesiam videlicet Sancti Georgii in castro de Fracta Guinildi, castrum etiam ipsum cum curte ejusdem castri; quidquid habetis in curia de Fojano, quidquid habet monasterium vestrum in curia de Marciano; quidquid habet in curia de Liciguano; quidquid habetis in curia de Puteo; quidquid habetis in curia de Fracta Rainucci; quidquid habetis in curia Cese; quicquid habetis in curte de Donna, quidquid in curte Fracte de Paterno; quidquid habetis in villa Albula, et quidquid habetis in Broilo et in curte de Ficareto; quidquid habetis in villa Sanctae Luciae. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur, etc. Amen. FAC MECUM, DOMINE, SIGNUM IN BONUM. Ego Eugenius Catholicae Ecclesiae episcopus ss. Ego Imarus Tusculanus episcopus ss. Ego Joannes diac. card. Sanctorum Sergii et Ego Nicolaus Albanensis episcopus ss. Ego Gregorius presb. card. tit . . . . . ss. Ego Ubaldus presb. card. tit. S. Praxedis ss. Ego Ubaldus presb. card. tit. Sanctae Crucis in Hierusalem ss. Ego Jordanus presb. card. tit. Sanctae Susannae ss. Ego Rolandus presb. card. tit. Sancti Marci ss. Ego Otto diac. card. Sancti Georgii ad Velum Aureum ss. Ego Gregorius card. diac. Sancti Angeli ss. Ego Joannes diac. card. S. Mariae Novae ss. Ego Guido diac. card. Sanctae Mariae in Porticu ss. Bacchi ss. Datum Ferentini, per manus Mariani Sanctae Romanae Ecclesiae scriptoris, III Kalendas Aprilis, indictione XIV, Incarnationis Dominicae anno 1151, pontificatus vero domni Eugenii papae III anno VII.
CDXLIII.  Ad S. Pontii et Crassensem abbates.--Ut servent decretum Urbani II, in concilio Claromontano.   (Anno 1151, Apr. 11.) [MANSI,  Concil.,  XXI, 678.]
Author: Eugenius III

EUGENIUS episcopus, servus servorum Dei, dilectis filiis S. Poncii et Grassensi abbatibus, salutem et apostolicam benedictionem.

Ex conquestione venerabilis fratris nostri Petri Narbonensis archiepiscopi, et canonicorum ecclesiae suae, accepimus, quod in ecclesiis quas in ejus episcopatu tenetis, capellanos absque conscientia eorum ponitis, et ab eis excommunicatis in vita et in morte recipitis. Quod et rationi contrarium, et sanctorum Patrum decretis omnino adversum esse dignoscitur. Quia ergo tantae praesumptionis excessum dissimulare non possumus, nec debemus: per praesentia vobis scripta mandamus, quatenus eorum excommunicatos de caetero nullatenus recipiatis, et de substituendis presbyteris in parochialibus vestris ecclesiis, quas in eodem episcopatu habetis, praedecessoris nostri sanctae memoriae Urbani papae constitutum firmiter teneatis, ut videlicet vos ipsi presbyteros eligatis, et praedicto archiepiscopo praesentetis; quibus, si idonei fuerint, animarum curam committere debeat, ut de plebis cura ei respondeant, vobis vero pro rebus temporalibus debitam subjectionem exhibeant. Videte itaque ut hoc mandatum nostrum ita efficere studeatis ne iteratus clamor exinde ad aures nostras debeat pervenire. Data Ferentini, III Idus Aprilis.
CDXLIV.  Moniales ad S. Georgium Pragae de obitu Heinrici, episcopi Olomuciensis, ipsarum maximi benefactoris, consolatur, gratiasque agit pro ornamentis missis.   (Anno 1151, April. 15.) [BOCZEK,  Cod. dipl Morav.,  I, 264; ex originali in archivo c. r. aulico Vindobonae.]
Author: Eugenius III

EUGENIUS episcopus, servus servorum Dei, dilectis in Christo filiabus B. abbatissae Sancti Georgii, et ejus sororibus, salutem et apostolicam benedictionem.

Obitus venerabilis fratris nostri Heinrici, bonae memoriae Moraviensis episcopi, benigni patroni, et benefactoris vestri animum nostrum plurimum constristavit. Cujus nimirum commendabilis vita nobis gaudium, et vobis in vestris necessitatibus opportunum solatium conferebat. Contra consolationem in eo recipere possumus, quia miseriae temporali subtractus, ad aeternam beatitudinem est translatus. Inter haec autem illud omnino debemus intendere, ut si quid ei carnalis adhaesit pulveris, miserante Domino, relaxetur, et ipse pro nobis apud Conditorem nostrum familiarius intercedat. Majora quippe de ipso auxilia, majora solatia modo speranda sunt, quam cum nobiscum corporali praesentia morabatur. Nos vero animae ipsius inter missarum solemnia immemores esse non possumus, nec debemus, qui non solum, dum viveret, apostolicae sedi ac nobis devotus exstitit ut suis nos exeniis visitavit, sed positus in extremis illa idonea ornamenta quae per instructas et peritas manus vestras ad altaris ministerium studiosius operari fecit, pia nobis cum devotione obtulit, et ad nos deferri praecepit. Quae nos benignitate debita suscipientes, et pro ejus anima divinam majestatem attentius exoramus et de labore et exercitio vestro vobis multimodas gratiarum actiones referimus, monentes vos, ut in proposito professionis vestrae juxta mandatum et doctrinam praedicti Patris vestri attentius perduretis, quatenus intervenientibus beatorum Petri et Pauli meritis ad aeternae beatitudinis gaudia, largiente Domino, feliciter pervenire possitis. Datum Ferentini, XVII Kalendas Maii.
CDXLV.  Privilegia hospitalis S. Blasii confirmat.   (Anno 1151, April. 21.) [FRISI,  Memorie di Monza,  II, 61.]
Author: Eugenius III

EUGENIUS episcopus, servus servorum Dei, dilecto filio ADAM magistro hospitalis quod est apud Sanctum Blasium juxta Modoetiam, ejusque fratribus tam praesentibus quam futuris, canonice substituendis, in perpetuum.

Ad hoc in apostolicae sedis regimen, disponente Domino, promoti sumus, ut piis votis assensum praebere, auresque nostras justis inclinare petitionibus debeamus. Eapropter, dilecte in Domino fili Adam, devotionem tuam laudabilem attendentes, praefatum hospitale quod cum omnibus suis appendiciis, assensu et consilio Arnaldi, et Joannis aliorumque vicinorum hujus loci sub censu sex denariorum Mediolanensis monetae veteris, nobis nostrisque successoribus annualiter persolvendo beato Petro, et nobis offers paterna benignitate suscipimus; statuentes ut quascunque possessiones, quaecunque bona idem hospitale in praesentiarum juste ac legitime possidet, aut in futurum rationabilibus modis, Deo propitio, poterit adipisci, firma eidem hospitali ac pauperibus, et illibata permaneant. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Redemptoris Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Datum Ferentini, X Kal. Maii, indic. XIV, pontificatus nostri anno septimo.
CDXLVI.  Parthenonis S. Petri Majoris Florentini bona et privilegia confirmat.   (Anno 1151, April. 25.) [UGHELLI,  Italia sacra,  III, 94.]
Author: Eugenius III

EUGENIUS episcopus, servus servorum Dei, dilectae in Christo filiae MAGDALENAE abbatissae monasterii Sancti Petri Majoris, quod in suburbio civitatis Florentiae situm est, ejusque sororibus tam praesentibus quam futuris, regulariter instituendis, in perpetuum.

Religiosis desideriis dignum est facilem praebere consensum, etc. In quibus haec propriis duximus exprimenda vocabulis: Ecclesiam S. Felicis, quae juxta Ema posita est, et universas possessiones, quas nobilis mulier Gisla monasterio vestro rationabili prudentia, et devotionis intuitu contulit. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, vel aliquibus vexationibus fatigare, sed omnia integra conserventur earum, pro quarum gubernatione, et sustentatione concessa sunt, usibus omnimodis profutura, salva Florentini episcopi canonica justitia. Si qua igitur in futurum, etc., cunctis autem, etc. Amen. Ego Eugenius Catholicae Ecclesiae episcopus. Ego Ymarus Tusculanensis episcopus subscr. Ego Ugo Ostiensis episc. subs. Ego GG. presb. cardinalis S. Calixti subscripsi. Ego Ubaldus presbyter cardinalis tit. . . subsc. Ego Arisbertus presb. card. tit. S. Anastasiae ss. Ego Julius presb. cardinalis tit. S. Marcelli ss. Ego Ubaldus presb. card. tit. S. Crucis in Hierusalem subscripsi. Ego Bernardus presb. card. Sancti Clementis ss. Ego Octavianus presb. card. tit. Sanctae Caeciliae ss. Ego Rolandus presb. card. tit. Sancti Marci ss. Ego Gerardus presb. card. tit. S. Stephani in Coelio monte subscripsi. Ego Joannes presb. card. tit. SS. Joannis et Pauli ss. Ego Henricus presb. card. tit. SS. Nerei et Achillei subscripsi. Ego Oddo diaconus card. S. Georgii ad Velum Aureum subscripsi. Ego Rodulphus diaconus cardin. Sancti Angeli ss. Ego Gregorius diac. card. S. Mariae in Porticu ss. Ego Hyacinthus diac. card. S. Mariae in Cosmedin subscripsi. Ego Joannes diaconus card. SS. Sergii et Bacchi ss. Datum per manum Bolognini sanctae Romanae Ecclesiae scriptoris, septimo Kal. Maii, indict. XIV, Incarnationis Dominicae anno 1151, pontificatus vero domni Eugenii papae III anno septimo.
CDXLVII.  Ad Tarraconensem archiepiscopum, apostolicae sedis legatum.--Ut Toletanum primatum agnoscat.   (Anno 1151, Maii 13.) [MANSI,  Concil.,  XXI, 677.]
Author: Eugenius III
Date:  [ cor. Raimundus]

Qualiter obedientia vel reverentia sit praepositis exhibenda, ex tuis quoque subjectis ipse non ambigis. In qua re valde utile ac laudabile est, si id quod disciplinae vigor imponit, nullo cogente, humilitas laudanda servaverit. Nosti siquidem, quod venerabilis frater noster Rodericus , Toletanus archiepiscopus, a tua fraternitate jure primatus debitam sibi reverentiam postulet exhiberi, quam praedecessores tuos suis decessoribus exhibuisse, multis argumentorum experimentis munitus, constanter affirmat. Sed quia ejus postulationibus nondum acquiescere voluisti: noviter per nuntios suos, pro eo quod ecclesia sua in hoc, sicut asserit, injuriam patitur, apostolicae sedis clementiam humiliter requisivit, et justitiam super hoc sibi fieri a nobis cum magna instantia postulavit. Caeterum nos, sicut tua fraternitas meminisse potest, super hac causa Remis te ad rationem posuimus, et ut praedicto fratri nostro Toletano archiepiscopo, si cognosceres quod ecclesia tua consuevit illius ecclesiae obedire, debitam non denegares obedientiam, tibi mandavimus. Tu vero novitatis tuae ignorantiam tunc nobis opponere voluisti, et ad ecclesiam tuam cum nostra licentia redire te super hoc certum habere consilium promisisti. Et quoniam praedictus frater noster Toletanus a sua querimonia non desistit, et nos qui in sede justitiae, licet immeriti, residemus, suam ei denegare justitiam non possumus, nec debemus: per praesentia tibi scripta mandamus, quatenus aut eidem fratri nostro debitam, quam a te requirit, obedientiam deferas; aut proxima Dominicae Resurrectionis festivitate, per te ipsum, vel per sufficientes responsales tuos, ad apostolicae sedis praesentiam venias, super hoc, memorato fratri nostro Toletano archiepiscopo respondere auctoritate vel ratione sufficienter paratus.

Datum Ferentini, III Idus Maii